บริษัท สหพัฒนาอินเตอร์โฮลดิ้ง จำกัด (มหาชน) (“บริษัท” หรือ “SPI”) จดทะเบียนจัดตั้งบริษัท
เมื่อวันที่ 5 เมษายน 2515 โดยประกอบธุรกิจหลัก 3 ประเภทได้แก่ การลงทุนในบริษัทต่าง ๆ
การให้เช่าและบริการ และโครงการสวนอุตสาหกรรม

สำหรับธุรกิจการลงทุนนั้น ณ วันที่ 31 ธันวาคม 2545 SPI ได้เข้าลงทุนในกิจการของบริษัทต่างๆ
เป็นจำนวนทั้งสิ้น 169 บริษัท โดยได้รับผลตอบแทนในรูปของเงินปันผลจากกิจการที่ SPI เข้าลงทุน
ประกอบด้วย 3 สายธุรกิจหลัก ได้แก่ สายธุรกิจจัดจำหน่าย สายธุรกิจการผลิต
และสายธุรกิจบริการและอื่น ๆ

สินค้าที่บริษัทในสายธุรกิจการผลิต ผลิตได้ส่วนใหญ่เป็นสินค้าอุปโภคบริโภคประเภทต่าง ๆ เช่น
สิ่งทอ เครื่องนุ่งห่ม เครื่องหนัง เครื่องสำอาง ผลิตภัณฑ์ซักล้าง และผลิตภัณฑ์อาหาร เป็นต้น
ภายใต้เครื่องหมายการค้าของ SPI เครื่องหมายการค้าของบริษัทในกลุ่ม
และเครื่องหมายการค้าที่ได้รับลิขสิทธิ์จากต่างประเทศ
โดยสินค้าที่ผลิตได้เหล่านี้ส่วนใหญ่จะจำหน่ายในประเทศผ่านบริษัทในสายธุรกิจจัดจำหน่าย
ส่วนสินค้าที่ส่งออกนั้น บริษัทผู้ผลิตจะเป็นผู้ดำเนินการส่งออกในนามของตนเอง

ในส่วนของธุรกิจการให้เช่า และบริการนั้น SPI เป็นผู้ดำเนินการเอง
โดยให้บริการในด้านให้คำปรึกษา แนะนำ วางแผนด้านธุรกิจ
การจัดการและการดำเนินโครงการใหม่ ๆ แก่บริษัทต่าง ๆ ในกลุ่ม ทั้งนี้ SPI
ได้รับค่าตอบแทนในรูปของค่าที่ปรึกษาธุรกิจรับ และค่าบริการรับ SPI
ยังเป็นตัวกลางในการติดต่อขอลิขสิทธิ์
และเครื่องหมายการค้าของผลิตภัณฑ์ที่มีชื่อเสียงจากต่างประเทศ
และให้สิทธิบริษัทในกลุ่มใช้เครื่องหมายการค้าเหล่านั้น โดย SPI
ได้รับค่าตอบแทนในรูปของค่าลิขสิทธิ์รับ นอกจากนี้ SPI ได้ให้บริการด้านการให้เช่าที่ดิน
และอาคาร และให้บริการด้านระบบสาธารณูปโภคพื้นฐานแก่บริษัทในกลุ่ม
และบุคคลภายนอกที่มีสถานประกอบการอยู่ในโครงการสวนอุตสาหกรรมของ SPI โดย SPI
ได้รับค่าตอบแทนในรูปค่าเช่ารับ และค่าบริการสาธารณูปโภครับ นั้น ๆ

ในปี 2539 SPI ได้เข้าร่วมลงทุนในการก่อตั้ง บริษัท สหโคเจน (ชลบุรี) จำกัด ปัจจุบัน คือ
บริษัท สหโคเจน (ชลบุรี) จำกัด(มหาชน) ซึ่งเป็นบริษัทผู้ผลิต และจำหน่ายกระแสไฟฟ้า
และไอน้ำรายเล็ก (Small Power Producer หรือ SPP)
ตั้งอยู่ในโครงการสวนอุตสาหกรรมเครือสหพัฒน์-ศรีราชา
โดยจำหน่ายให้แก่การไฟฟ้าฝ่ายผลิตแห่งประเทศไทย และ SPI
เพื่อจำหน่ายต่อให้แก่ผู้ประกอบการในโครงการสวนอุตสาหกรรมเดียวกัน โดย SPI
เริ่มมีรายได้จากค่าไฟฟ้าในปี 2542 และเริ่มมีรายได้จากค่าไอน้ำในปี 2544

นอกจากนี้ SPI ได้ดำเนินธุรกิจพัฒนาที่ดินเพื่อการอุตสาหกรรม
โดยมีวัตถุประสงค์เริ่มแรกเพื่อรองรับการขยายกำลังการผลิตของโรงงานของบริษัทต่าง ๆ ในกลุ่ม
SPI และเป็นการสนองต่อนโยบายของรัฐบาล
ในการสนับสนุนการขยายตัวทางด้านอุตสาหกรรมให้กระจายออกไปยังส่วนภูมิภาค อย่างไรก็ตาม
ในปัจจุบัน SPI มีนโยบายเพิ่มการจำหน่ายที่ดินให้แก่บุคคลภายนอกอีกด้วย
โดยบริษัทจะมีรายรับจากการขายพื้นที่ SPI มีสวนอุตสาหกรรมที่ดำเนินการอยู่ 3 โครงการ
ในเขตพื้นที่จังหวัดชลบุรี ปราจีนบุรี และลำพูน
โดยได้รับการส่งเสริมจากคณะกรรมการส่งเสริมการลงทุนประเภทกิจการเขตอุตสาหกรรมในโครงการสวนอุตสาหกรรมทั้ง
3 แห่ง ในเขตพื้นที่จังหวัดชลบุรี ปราจีนบุรี และลำพูน ทั้งนี้สิทธิประโยชน์ในส่วนของจังหวัดชลบุรี
ได้ครบกำหนดระยะเวลาของการได้รับสิทธิส่งเสริมการลงทุนแล้ว สำหรับในเขตพื้นที่จังหวัดราชบุรี
เนื่องจากได้มีการเวนคืนพื้นที่บางส่วนให้แก่การไฟฟ้าฝ่ายผลิตแห่งประเทศไทย
เพื่อการวางสายส่งไฟฟ้าแรงสูง และปัญหาจากการจัดหาน้ำดิบเพื่อใช้ในโครงการ
ทำให้พื้นที่ไม่เหมาะแก่การพัฒนาเป็นสวนอุตสาหกรรม
จึงได้ทำประโยชน์บนที่ดินด้วยการปลูกพืชที่ให้ผลตอบแทนทางเศรษฐกิจไว้ เช่น ต้นสัก
และต้นยูคาลิปตัส

สำหรับปี 2545 ภาวะเศรษฐกิจของประเทศได้มีการฟื้นตัว
จึงได้มีผู้ประกอบการขอซื้อที่ดินและขอเช่าอาคารเพิ่มขึ้น และตามที่ SPI
มีนโยบายที่จะจำหน่ายที่ดินให้แก่บุคคลภายนอกนั้น ได้มี บริษัท แอบบีเครสท์ (ประเทศไทย) จำกัด
ซึ่งประกอบธุรกิจเครื่องประดับได้ขอซื้อที่ดินในโครงการสวนอุตสาหกรรมเครือสหพัฒน์-ลำพูน
และได้เปิดดำเนินการแล้ว

นอกจากนั้น เพื่อให้เป็นไปตามหลักการกำกับดูแลกิจการที่ดี 15 ข้อ
ของตลาดหลักทรัพย์แห่งประเทศไทย SPI
จึงได้กำหนดหลักการกำกับดูแลกิจการที่ดีเป็นลายลักษณ์อักษรไว้เพื่อเป็นแนวทางในการดำเนินงาน
ซึ่งคณะกรรมการบริษัทฯ ได้อนุมัติหลักการกำกับดูแลกิจการที่ดีในการประชุมคณะกรรมการบริษัทครั้งที่
7 (ชุดที่ 9) เมื่อวันที่ 14 พฤศจิกายน 2545 โดยให้มีผลใช้บังคับ ตั้งแต่วันที่ 15 พฤศจิกายน
2545 เป็นต้นไป และให้ใช้แทนจรรยาบรรณฉบับเดิม ซึ่งประกอบด้วย

1. นโยบายในการกำกับดูแลกิจการ

2. จริยธรรมธุรกิจ

3. จรรยาบรรณพนักงาน